ምክር ቤቱ የድጋፍ ሞሽኑን አፀደቀ
ምክር ቤቱ ያፀደቀው ፕሬዝዳንት ዶክተር ሙላቱ ተሾመ መስከረም 26 ቀን 2007 ለህዝብ ተወካዮችና ለፌዴሬሽን ምክር ቤቶች የጋራ ስብሰባ ላሠሙት የመክፈቻ ንግግር በመንግስት የቀረበውን የድጋፍ ሞሽን ነው።በአንፃሩ የመድረክ ለአንድነትና ለዴሞክራሲ (መድረክ) ተወካይ በሆኑት በተከበሩ አቶ ግርማ ሰይፉ የቀረበውን የማሻሻያ ሞሽን ምክር ቤቱ ውድቅ አድርጎታል።የኢፌድሪ ጠቅላይ ሚኒስትር አቶ ሃይለማሪያም ደሳለኝ በፕሬዝዳንቱ የመክፈቻ ንግግር ዙሪያ ለተነሱ የተለያዩ ጥያቄዎች በምክር ቤቱ ተገኝተው ምላሽ ሰጥተዋል።በዚህም በሀገራችን የተጀመሩ ሜጋ ፕሮጀክቶች በጥሩ ሁኔታ እየተካሄዱ እንደሚገኙ ነው ያስረዱት።በተለይ የስኳር ፋብሪካዎች በዚህ ዓመት ወደ ስራ ገብተው ምርት ለውጪ ገበያ ለመላክ ጭምር መታቀዱን ተናግረዋል።ከወጪ ንግድ የሚገኘውን ገቢ ለማሳደግ በተለይም እንደ ቡናና ወርቅ ያሉ ምርቶችን በተሻለ መጠን ወደ ውጪ የመላክ ስራ ይሰራል ብለዋል።የግል ባለሃብቶች ያለ ምንም መንገላታት ወደ ስራ እንዲገቡ ለማስቻልም 3 ነጥብ 6 ሚሊየን ሄክታር መሬት በባንክ እንዲቀመጥ መደረጉንም ጠቅላይ ሚኒስትሩ አስታውቀዋል።አቶ ሃይለማሪያም እንዳሉት መንግስት በሀገራችን በተቀመጠው የህግ ማዕቀፍ መሰረት ለተቃዋሚዎች ተገቢውን ድጋፍ ሲሰጥ ቆይቷል።ሀገራችንን ከማንኛውም ጥቃትና አሸባሪነት እንዲሁም ፀረ- ሠላም ሃይሎች ነፃ ለማድረግ መንግስት ተግቶ እንደሚሰራም አረጋግጠዋል።ዘንድሮ በሀገራችን የሚካሄደው ምርጫ የተሰካ እንዲሆን መንግስት እንደ ከዚህ ቀደሙ ጠንክሮ ይሰራልም ብለዋል።በወቅታዊው የኢቮላ ቫይረስ ዙሪያ በሰጡት ማብራሪያም ህዝቡ ስለ በሽታው ምንነትና ባህርይ ተገቢው ግንዛቤ እንዲኖረው እስከ ቀበሌ የሚደርስ ስትራቴጂ መቀየሱን ተናግረዋል።ለጤና ባለሞያዎችም አጫጭር ስልጠናዎች እየተሰጡ መሆናቸውን የተናገሩት ጠቅላይ ሚኒስትሩ ከተከሰተም ለመቆጣጠር የሚያስችል ስርዓት እንደተዘረጋ መጠቆማቸውን ዋልታ ኢንፎርሜሽን ማዕከል ዘግቧል።